দিনে কতবার মলত্যাগ করা স্বাভাবিক? - DEHO
Date1 year and 1 month ago Views 1336By Deho Online
একজন মানুষের বাথরুমে যাতায়াতের অভ্যাস থেকে তাদের স্বাস্থ্যগত অবস্থা সম্পর্কে বেশ কিছু জানা যায়। হ্যাঁ, এ ব্যাপারটা নিয়ে কথা বলতে বিব্রতবোধ করেন না এমন মানুষ কমই পাওয়া যাবে। কিন্তু শরীরে কী ঘটছে তা জানার একটি গুরুত্বপূর্ণ উপায় হলো মলত্যাগের অভ্যাসের দিকে নজর দেওয়া। অনেকেই চিন্তা করেন তারা বেশী বার মলত্যাগ করছেন বা যথেষ্ট করছেন না। কিন্তু এসব চিন্তার কথা আবার লজ্জার কারণে কাউকে জিজ্ঞাসাও করতে পারেন না। মলত্যাগ নিয়ে আপনার বেশ কিছু প্রশ্নের উত্তর পাবেন আজকের এই ফিচারে-
একজন মানুষ দিনে কতবার মলত্যাগ করাটা স্বাভাবিক: এক্ষেত্রে ‘স্বাভাবিক’ হিসেবে একটা সংখ্যা ধরে দেওয়াটা কঠিন, কারণ স্বাভাবিকের সংজ্ঞা বদলে যায় মানুষ থেকে মানুষে। যে খাবারটুকু হজম হয় না এবং শরীর যে বর্জ্য উৎপাদন করে তা বের করে দেওয়াই হলো মলত্যাগ। মাঝে মাঝে এই অভ্যাসে পরিবর্তন আসাটা স্বাভাবিক। খাদ্যভ্যাসসহ বেশ কিছু ব্যাপার এক্ষেত্রে ভূমিকা রাখে। একজন মানুষের জন্য যে মলত্যাগের অভ্যাস স্বাভাবিক, অন্যের ক্ষেত্রে সেটা অস্বাভাবিক হতে পারে। তবে ২০১০ সালের একটি গবেষণা থেকে দেখা যায়, এতে অংশ নেওয়া ৯৮% শতাংশ মানুষের ক্ষেত্রে সপ্তাহে তিনবার থেকে দিনে তিনবার মলত্যাগ করাটা স্বাভাবিক বলে ধরা যায়।
অনেক মানুষই এক্ষেত্রে একটা রুটিন মেনে চলেন। তারা দিনে কয়বার টয়লেটে যাচ্ছেন এবং কখন যাচ্ছেন, তা মোটামুটি একটা নিয়মের মাঝেই থাকে। মাঝে মাঝে এই অভ্যাসের ব্যতয় হতে পারে, কিন্তু বেশী ব্যতিক্রম হতে থাকলে তা হয়তো কোন সমস্যার লক্ষণ।
মলত্যাগের অভ্যাস কীসের ওপর নির্ভরশীল: বেশকিছু ব্যাপারের ওপর নির্ভর করে বদলাতে পারে আপনার মলত্যাগের অভ্যাস। যেমন-
তরল গ্রহণ: আমাদের বৃহদান্ত্র যেহেতু অতিরিক্ত পানি টেনে নেয়, তাই যথেষ্ট পানি পান না করলে আপনার কোষ্ঠকাঠিন্য হতে পারে এবং মলত্যাগ কম হতে পারে।
বয়স: বয়সের সাথে সাথে বাড়ে কোষ্ঠকাঠিন্যের প্রবণতা। কারণ বয়স বাড়লে অন্ত্র ধীর হয়ে যায়, মল আগের মত দ্রুত শরীরের মধ্য দিয়ে যেতে পারে না। এছাড়াও বয়স বাড়লে বিভিন্ন ওষুধ খেতে হয় যা স্বাভাবিক মলত্যাগের অভ্যাসে বাঁধা তৈরি করতে পারে।
শারীরিক সক্রিয়তা: নিয়মিত শরীরচর্চা করলে কোলন সুস্থ থাকে এবং অন্ত্র মলত্যাগে সহায়তা করে বেশী। যাদের হজমে সমস্যা অথবা কোষ্ঠকাঠিন্য হচ্ছে, তাদের হাঁটা বা জগিং করলে উপকার হতে পারে।
খাদ্যভ্যাস: হাই ফাইবার সমৃদ্ধ খাবারের কারণে নিয়মিত মলত্যাগ হয়। ফাইবারের ঘাটতি হলেই নিয়মে ছেদ পড়বে এবং আপনার হজমেও সমস্যা হবে। যথেষ্ট পরিমাণে ফল, সবজি এবং হোল গ্রেইন খেলে আপনার ফাইবার নিয়ে চিন্তা করতে হবে না।
মেডিকাল হিস্ট্রি: কিছু কিছু অসুস্থতা, শারীরিক অবস্থা এবং ওষুধ সেবনের কারণে মলত্যাগের অভ্যাসে প্রভাব পড়তে পারে।
হরমোন: প্রোজেস্টেরন এবং ইস্ট্রোজেনের মত কিছু হরমোনের কারণে নারীর বাথরুমের অভ্যাস পাল্টাতে পারে। যেমন পিরিয়ডের শুরুর কিছু সময়ে অনেকেই বলেন তাদের বারবার বাথরুমে যাবার দরকার হয়।
সামাজিকতা: অনেকেই পাবলিক প্লেসে বাথরুমে যেতে অনীহা প্রকাশ করেন। ফলে দেখা যায় বাসার বাইরে বেশী সময় থাকলে তাদের মলত্যাগ কম করা হয়। তবে এটা নিয়মিত হলে তাদের কোষ্ঠকাঠিন্য বা অন্তত অস্বস্তি হতে পারে।
কোনটি স্বাভাবিক: হেলদি বাওয়েল মুভমেন্ট সেটাই, যখন আপনার নিয়মিত, সহজে মলত্যাগ হবে এবং মল নরম হবে।
কোনটি অস্বাভাবিক: যখন দেখবেন আপনার মল অতিরিক্ত তরল বা খুব দ্রুত শরীর থেকে নিষ্কাশিত হচ্ছে, সাধারণত তা কোন ইনফেকশন বা ইনফ্লামেশনের কারণে হয়।
কখন যাবেন ডাক্তারের কাছে: সাধারণত মলত্যাগে কোন পরিবর্তন এলে তা কয়েক সপ্তাহের মাঝে ঠিক হয়ে যায়। যদি তা না হয়, বা এর পাশাপাশি অন্যান্য উপসর্গ দেখা দেয়, তাহলে ডাক্তারের কাছে যাওয়া দরকার। এমন উপসর্গ হতে পারে-
১. মলের সাথে রক্ত, ২. কালো মল, ৩. চিকন হয়ে মলত্যাগ, ৪. ওজন কমে যাওয়া বা জ্বর, তার পাশাপাশি ডায়ারিয়া বা কোষ্ঠকাঠিন্য, ৫. পেটে প্রচন্ড ব্যথা, ৬. বমির সাথে রক্ত বা কফি গুঁড়োর মত পদার্থ বের হওয়া।
একদিনে অতিরিক্ত মলত্যাগ হতে পারে কী: আপনার যদি নিয়মিত প্রতিদিন কয়েকমার মলত্যাগ হয় সহজে, এবং মল হয় নরম, তাহলে চিন্তার কিছু নেই। তবে মল বেশী নরম, তরল হলে ডাক্তারের সাথে কথা বলা দরকার।
মলত্যাগ নিয়মিত না হলে কী করবেন: স্বাস্থ্য নিয়ে যে কোন চিন্তায় অবশ্যই ডাক্তারের সাথে কথা বলুন। আপনার জীবনযাত্রায় কোন পরিবর্তন আনা দরকার কিনা তিনিই ভালো বুঝবেন। অনেক সময়ে আপনার খাদ্যভ্যাসে কিছু পরিবর্তন আনলেই এই সমস্যা ঠিক হয়ে যায়। এর পাশাপাশি শরীরচর্চাও কাজে আসে। [১]
বাধাগ্রস্ত মলত্যাগ: মলত্যাগের সমস্যা একটি অতি সাধারণ সমস্যা। এই সমস্যায় ভোগেননি এমন লোক পাওয়া যাবে না। কিন্তু এই সাধারণ সমস্যাও কখনো কখনো জটিল হয়ে যায়। এই বিশেষ ধরনের মলত্যাগের সমস্যাসমূহের একটি হচ্ছে বাধাগ্রস্ত মলত্যাগ।
এই বাধাগ্রস্ত মলত্যাগ কী? এটি একটি বিশেষ ধরনের কোষ্ঠ কাঠিন্য। এই রোগের রোগী মলত্যাগ করতে টয়লেটে ঢুকে দীর্ঘক্ষণ টয়লেটে অবস্থান করেন কিন্তু কোষ্ঠ পরিষ্কার হয় না। রোগী নানাভাবে চাপ প্রয়োগ করেন। মলদ্বারের পাশে চাপ প্রয়োগ করেন, পা নাড়াচড়া করেন, এমন কি মলদ্বারের ভিতর আঙ্গুল ঢুকিয়ে মলত্যাগ করেন। তাদের কোষ্ঠ কখনো পরিষ্কার হয় না, কোষ্ঠ পরিষ্কারের অনুভূতি হয় না। সারাক্ষণ অস্বস্তি ও সারা পেটে এক ধরনের জ্বালা অনুভব করেন। এসব রোগী বিভিন্ন সময়ে বিভিন্ন চিকিৎসকের কাছে যান, বিভিন্ন ধরনের ওষুধ খান কিন্তু কোনো লাভ হয় না। বিভিন্ন ধরনের ল্যাকজেটিভ বা মল নরমের ওষুধ খেয়ে তারা আরও দুর্বল হয়ে পড়েন। এভাবে অনেকেই মানসিকভাবে বিধ্বস্ত হয়ে পড়েন।
কারণ : এ সমস্যার কারণ ইংরেজিতে obstructed dacfication syndrome (ODS) বাংলায় ‘বাধাগ্রস্ত মলত্যাগ’। মহিলাদের এই রোগ বেশি হয়। সাধারণত কয়েকটি জটিল কারণে এই ‘বাধাগ্রস্ত মলত্যাগ’ রোগটি হয়, এর একটি হচ্ছে Rectal intussueption যেখানে রেকটাম বা মলাশয় মলত্যাগের সময় ভাঁজ হয়ে যায়, ফলে মল আসার পথটি বন্ধ হয়ে মলত্যাগে বাধাগ্রস্ত হয়। অপর কারণটি Pelvic floor dzsfunctun যেখানে রোগী মলত্যাগের জন্য যথাযথভাবে চাপ প্রয়োগ করতে পারে না। অপর আরেকটি কারণ হচ্ছে Rectum বা রেকটাম এর থলে যা জরায়ুর পাশে ঢুকে যায়, ফলে মলত্যাগ করা যায় না। এসব কারণে রোগীর মলত্যাগ একরকম বিভীষিকা হয়ে দাঁড়ায়।
চিকিৎসা : বর্তমানে এর চমৎকার চিকিৎসা করা সম্ভব। এর মধ্যে একটি হচ্ছে STARR অর্থাৎ Stapled Trans And Resection of Rectum. এই প্রক্রিয়ায় মেশিনের সহায়তায় ভাঁজ হয়ে যাওয়া রেকটামাট কেটে সঙ্গে সঙ্গে জোড়া দিয়ে দেওয়া হয় এবং এই প্রক্রিয়াটি সম্পন্ন করা হয় পায়ুপথ দিয়ে, ফলে পেটের দিকে অপারেশনের প্রয়োজন পড়ে না। রোগী দ্রুত সুস্থ হয়ে ওঠেন। এটি একটি জটিল অপারেশন হলেও, উপযুক্ত হাতে এর ফলাফল চমৎকার। তাই প্রতিকার নয় প্রতিরোধই উত্তম। [২]
মলের বর্ণ পরিবর্তন জানিয়ে দেবে যেসব রোগের কথা: মলের বর্ণ শারীরিক বিভিন্ন অবস্থাকে নির্দেশ করে। স্বাভাবিক মলের বর্ণ হালকা বা বাদামী বর্ণের হয়। মলের বর্ণ পরিবর্তন হতে পারে স্বাভাবিক কারণে অথবা শারীরিক কোন সমস্যার জন্য। মলের বর্ণ পরিবর্তন খাদ্য বা পানীয়ের জন্য অথবা কোন অসুস্থতা যেমন- ডায়েট, পিত্তথলির রোগ, সিলিয়াক রোগ, আলসারেটিভ কোলাইটিস, ক্রন্স ডিজিজ, ডাইভারটিকুলার ডিজিজ, ক্যান্সার অথবা অর্শ রোগের কারণে হয়ে থাকে। এ বিষয়ে বিস্তারিত জেনে নিই চলুন।
১. গন্ধহীন ও আঠালো নয় এমন কালো মল: আয়রন ট্যাবলেট অথবা বিসমাথ বা বিসমাথ সাবসেলিসাইলেট সমৃদ্ধ ঔষধ সেবন করলে গন্ধহীন ও আঠালো নয় এমন কালো বর্ণের মল নির্গত হয়।
২. আলকাতরার মত কালো, দুর্গন্ধযুক্ত ও আঠালো মল: আলসার বা গ্যাস্ট্রাইটিস এর কারণে পাকস্থলী বা অন্ত্র থেকে রক্তক্ষরণ হলে দুর্গন্ধযুক্ত ,আঠালো ও কালো বর্ণের মল নির্গত হয়। রক্ত ও অন্ত্রের পাচক রসের রাসায়নিক বিক্রিয়ার ফলে মলের বর্ণের পরিবর্তন হয়।
৩. লাল বা মেরুন মল: অন্ত্রের শেষ প্রান্ত থেকে রক্তক্ষরণ হলে মলের বর্ণ লাল বা মেরুন হতে পারে। রক্তের সাথে এনজাইমের বিক্রিয়া হওয়ার জন্য খুব কম সময় পায় ফলে মলের বর্ণ লাল বা মেরুন হয়। অনেক সময় লাল রঙের খাবার যেমন- বীট ফল বা অন্য কোন লাল রঙের সবজি বা খাবারে মেশানো লাল রঞ্জকের কারণেও মলের বর্ণ লাল বা মেরুন হতে পারে।
৪. ধূসর বা কাদামাটির বর্ণের মল: মলে কোন পিত্তরস না থাকলে মলের বর্ণ ধূসর বা কাদামাটির মত হয়। পিত্তরস অন্ত্রে প্রবেশের পথে যদি বাঁধার সৃষ্টি হয় টিউমার বা পিত্ত পাথরের কারণে তাহলে মলের বর্ণ এমন হয়।
৫. হলুদ বর্ণের মল: চর্বি ঠিকমত হজম না হলে মলে চর্বির উপস্থিতির কারণে মলের বর্ণ হলুদ হয়। দীর্ঘস্থায়ী প্যানক্রিয়েটাইটিস, সিস্টিক ফাইব্রোসিস, অগ্নাশয়ের ক্যান্সার বা সিলিয়াক রোগের কারণে এমন হতে পারে। এক্ষেত্রে অগ্নাশয় পুরোপুরি কাজ করা বন্ধ করে দেয় এবং হলুদাভ ও দুর্গন্ধযুক্ত মল নির্গত হয়।
৬. সবুজ মল: সবুজ শাকসবজি এবং বেগুনী বা সবুজ রঙ মেশানো খাবার খেলে মলের বর্ণ সবুজ হয়। ডায়রিয়া হলে খুব দ্রুত অন্ত্রের মধ্য দিয়ে মল নির্গত হয় যার ফলে বিলিরুবিন মিশ্রিত হয়ে রাসায়নিক পরিবর্তনের জন্য খুব কম সময় পায় বলে মলের বর্ণ এমন হয়।
পেট পরিষ্কার রাখার সহজ ৭ টি উপায়: বেশ কয়েকদিন ধরেই সকালটা বেশ খারাপ যাচ্ছে গোপালের। প্যাকেট প্যাকেট সিগারেট-বিড়ি ফুঁকেও পেট খালি হচ্ছে না। ফলে বারে বারে ছুট লাগাতে হচ্ছে বাথরুমে। ফলে অফিসে পৌঁছাতে হয়ে হচ্ছে দেরি। এইসব গোলমেলে ব্যাপার কী আর বসের সামনে টেকে! তাই ভাগ্যে জুটেছে ২ টো লাল কালি আর ওয়ার্নিং। এদিকে গোপালবুর পেট যে-কে-সেই! জয়ঢাকের আয়তন যেন ক্রমশ বাড়ছে। সেই সঙ্গে দুর্গন্ধযুক্ত বায়ু প্রবাহ তো রয়েছেই। এমন সমস্যায় আপনিও যে ভোগেন নি, তা নয়। এসব ক্ষেত্রে কখনও কবঝার তো কখনও অ্যালোপ্যাথি ওষুধ খেয়ে মিলেছে আরাম। কিন্তু আপনাদের কি জানা আছে, পটি পরিষ্কারের পাশপাশি গ্যাস-অম্বলের জ্বালা কমাতে বেশ কিছু ঘরোয়া পদ্ধতি দারুন উপকারে লাগে। তাই এবার থেকে পেট পরিষ্কার রাখতে ভুরি ভুরি ট্যাবলেট না খেয়ে একবার এইসব সহজ পদ্ধতিগুলিতে কাজে লাগিয়ে দেখুন না, উপকার যে পাবেন, তা হলফ করে বলতে পারি।
১. লেবু: এতে উপস্থিত লেমোনাস, হজম ক্ষমতার উন্নতি ঘটানোর পাশাপাশি পেট পরিষ্কার রাখতে দারুন কাজে আসে। তাই কখনও যদি দেখেন ১-২ দিন ধরে পটি ঠিক মতো হচ্ছে না তাহলে ঝটপট কয়েক গ্লাস লেবুর রস খেয়ে নেবেন। দেখবেন সঙ্গে সঙ্গে ফল পাবেন। প্রসঙ্গত, গরম জলে লেবুর রস মিশিয়ে খেলে বেশি উপকার পাবেন।
২. মৌরি: একথা তো সবাই জানেন যে পেট টান্ডা করতে মৌরির কোনও বিকল্প হয় না। কিন্তু একথা কি জানা ছিল যে বাওয়েল মুভমেন্ট ঠিক রাখতেও এটি সাহায্য করে। আসলে ডায়জেস্টিভ ট্র্যাকের যে পেশি রয়েছে তার সঞ্চালন যাতে ঠিক মতো হয়, সেদিকে খেয়াল রাখে মৌরি। ফলে বদ-হজম, পেট গোলানো, কনস্টিপেশন এবং ইরিটেবল বাওয়েল সিনড্রমের মতো নানাবিধ রোগ একেবারে সেরে যায়। এক্ষেত্রে এক কাপ মৌরি নিয়ে ভাল করে ভেজে ফেলতে হবে। তারপর ভাজা মৌরিগুলি গুঁড়ো করে নিয়ে একটা শিশিতে স্টোর করে রাখবেন। প্রতিদিন এই গুঁড়ো মৌরি হাফ চামত করে গরম জলে গুলে খেলে নিমেষে সমস্যার সমাধান হয়ে যাবে।
৩. রেড়ির তেল: ক্ষুদ্রান্ত এবং বৃহদন্ত্রের কর্মক্ষমতা বাড়ানোর মধ্যে দিয়ে বাওয়েল মুভমেন্ট ঠিত রাখতে এই প্রাকৃতিক উপাদানটি গুরুত্বপূর্ণ ভূমিকা পালন করে থাকে। তাই তো প্রতিদিন সকালে খালি পেটে ১-২ চামচ রেড়ির তেলে খেলেই দেখবেন পেট খালি করে পটি হয়ে যাবে।
৪. মধু: প্রতিদিন মধু খাওয়ার অভ্যাস করুন। তাহলেই দেখবেন কনস্টিপেশন এবং পটি পরিষ্কার না হাওয়ার মতো সমস্যা একেবারে কমে যাবে। আসলে এই প্রকৃতিক উপাদানটিতে এমন কিছু রয়েছে, যা জোলাপের মতো কাজ করে। ফলে মধু খাওয়া মাত্র পটি পরিষ্কার হতে শুরু করে দেয়। এক্ষেত্রে দিনে ৩ বার, এক গ্লাস গরম জলে ১ চামচ করে মধু এবং লেবুর রস মিশিয়ে খেতে হবে।
৫. আঙুর: এতে উপস্থিত অদ্রবণীয় ফাইবার, পটি পরিষ্কার হতে সাহায্য করে। তাই বাওয়েল মুভমেন্ট ঠিক না হলেই দিনে হাফ বাটি কাঁচা আঙুর অথবা আঙুরের রস খাওয়ার চেষ্টা করবেন। এমনটা করলেই দেখবেন সকালগুলো সুন্দর হয়ে উঠবে।
৬. পালং শাক: প্রতিদিন এই শাকটি খেলে দারুন উপকার পাওয়া যায়। তাই যদি কনস্টিপেশনের সমস্যা থাকে তাহলে হয় রান্না করে, নয়তো কাঁচা অবস্থাতেই পালং শাক খাওয়া শুরু করে দিন। দেখবেন অল্প দিনেই কষ্ট কমে যাবে। প্রসঙ্গত, আরেক ভাবে পালং শাককে কাজে লাগানো যেতে পারে। এক গ্লাস জলের সঙ্গে ১ গ্লাস পালং শকের রস দিনে দুবার করে খেলে কনিস্টেপেশনের কোনও নাম গন্ধই থাকে না।
৭. তিসি বীজ: এতে রয়েছে বিপুল পরিমাণে ফাইবার এবং ওমেগা থ্রি ফ্যাটি অ্যাসিড, যা পেট পরিষ্কার রাখতে নানাদিক থেকে সাহায্য করে। তাই পটি পরিষ্কার হোক, বা না হোক, প্রতিদিন তিসি বীজ জলে গুলে পান করুন। দেখবেন দারুন উপকার পাবেন। প্রসঙ্গত, এক গ্লাস জলে ১ চামচ তিসি বীজ গুলে কম করে ২-৩ ঘন্টা রেখে দিন। রাতে শুতে য়াওয়ার আগে পান করুন সেই জল। দেখবেন সকালে উঠে পেট পরিষ্কার করে পটি হয়ে যাবে। [৩]
[১] ডিএইচডি [২] অধ্যাপক ডা. এস এম এ এরফান কোলরেক্টাল সার্জেন, জাপান-বাংলাদেশ ফ্রেন্ডশিপ হসপিটাল [৩] অনলাইন ডস্ক।